
Pakkumuskutse „Õigusteenuse tellimine“

1. Teenuse kirjeldus
Integratsiooni Sihtasutus (edaspidi sihtasutus või hankija) kutsub esitama pakkumust eesmärgiga leida koostööpartnerid, kes osutavad õigusteenust. Teenuse maht on eeldatav ja ei ole hankijale siduv. Hankija eesmärk on kuni kolme eduka pakkujaga raamlepingu sõlmimine. 
Raamlepingu eseme eripära tõttu ei jaga hankija riigihanget osadeks, sest lepingu esemeks on funktsionaalselt koos toimivad ja sama eesmärgi saavutamiseks vajalikud teenused. Hankija soovib sõlmida raamlepingu terviklikke õiguslike nõuandeteenuseid pakkuvate ettevõtetega. Osadeks jaotamine muudaks raamlepingu alusel tellitava teenuse tellimise hankija jaoks tehniliselt ülemäära keerukaks ja kulukaks, mistõttu võimaldab hanke osadeks jagamata jätmine rahaliste vahendite kokkuhoidu tugiteenuste arvelt ning tagab hankija rahaliste vahendite otstarbeka ja säästliku kasutamise.
Sihtasutus võib vajada lepingu perioodil õigusteenuseid riigihanke-, haldus-, töö-, lepingu- ja võlaõiguse ning avaliku teabe ja andmekaitse valdkonnas.
Üldjuhul tellib sihtasutus:
· õigusanalüüside ja õiguslike arvamuste koostamine;
· nõustamine vaidluste ennetamisel ja lahendamisel;
· nõustamine hankedokumentide koostamisel (sh hankedokumentide koostamine) ning hankemenetluse läbiviimisel;
· nõustamine lepingute koostamisel, muutmisel ja lõpetamisel;
· nõustamine lepinguliste nõuete koostamisel (sh nõuete koostamine);
· esindamine kohtus, vaidlustuskomisjonis, töövaidluskomisjonis ja muudes menetlustes;
· muud hankija tegevusega seotud õigusteenused.
Sihtasutusel võib tekkida vajadus õigusteenuste järele ka käesolevas pakkumuskutses nimetamata õigusvaldkondades. Seetõttu peab pakkuja olema võimeline osutama õigusteenuseid ka muudes õigusvaldkondades.
Õigusteenuste vajadus on juhtumipõhine ning võib ajaliselt ja sisuliselt varieeruda. Teenuse täpne sisu ja maht sõltuvad hankija tegelikust vajadusest ning täpsustatakse iga konkreetse tellimuse esitamisel.
Käesolev pakkumuskutse ei hõlma riigihangete seaduse § 11 lõike 1 punkti 11 kohaseid teenuseid.
2. Tellimuste tegemise kord 
Raamlepingu alusel tehakse tellimusi vastavalt hankija tegelikule vajadusele. Hankelepinguna käsitletakse raamlepingu alusel esitatud tellimusi. Täpsemad tingimused tellimuse täitmiseks lepitakse kokku tellimusele pakkumise esitamisel.
Konkreetse tellimuse tegemisel valib hankija teenuse osutaja raamlepingu partnerite hulgast juhtumipõhiselt, lähtudes eelkõige järgmistest asjaoludest:
· Huvide konflikti puudumine – kui teenusepakkujal tekib teadmine või põhjendatud kahtlus huvide konflikti olemasolu kohta, on ta kohustatud sellest hankijat viivitamata kirjalikult teavitama. Sellisel juhul hindab hankija huvide konflikti mõju ning võib teenuse tellimiseks pöörduda teise raamlepingu partneri poole.
· Erialane pädevus ja spetsialiseerumine – hankija võib eelistada partnerit, kelle teadmised, kogemus ja kompetents vastavad kõige paremini konkreetse ülesande või küsimuse lahendamiseks vajalikele nõuetele.
· Kogemus sarnaste juhtumite lahendamisel – arvesse võetakse teenusepakkuja varasemat kogemust konkreetse või analoogse juhtumi, projekti, vaidluse, lepingu või riigihankega seotud küsimuste lahendamisel.
· Töö järjepidevus – kui sama partner on varem nõustanud hankijat sama asja, riigihanke, lepingu, vaidluse või projekti raames, võib hankija tõhususe, järjepidevuse ja asjaolude parema tundmise huvides kasutada sama partneri teenuseid.
· Töö ajakriitilisus ja teenusepakkuja kättesaadavus – kiireloomulise töö korral võib hankija eelistada partnerit, kes suudab tagada lühima reageerimisaja ja töö õigeaegse valmimise.
· Kuluefektiivsus – juhul kui mitu raamlepingu partnerit on konkreetse ülesande täitmiseks sisuliselt võrdselt sobivad, võib hankija otsuse tegemisel arvestada teenuse maksumust, eeldatavat ajakulu ning muud kuluefektiivsust mõjutavat teavet.

3. Nõuded pakkujale ja teenuse osutamisele
Pakkuja peab olema Advokatuuriseaduse alusel tegutsev ja selles sätestatud nõuetele vastav advokaadibüroo. Eestis registreeritud pakkuja nõuetele vastavust kontrollib hankija e-äriregistri andmete põhjal.
Pakkuja peab vastama järgmistele nõuetele:
· pakkujal või teenust vahetult osutaval eksperdil peab olema teenuse osutamiseks vajalik erialane kvalifikatsioon ja pädevus;
· pakkujal peab olema varasem kogemus õigusteenuse või samaväärse teenuse osutamisel;
· pakkujal ei tohi esineda õiguslikke ega organisatsioonilisi takistusi, mis piiravad tema võimet osutada teenust vastavalt hankedokumentides sätestatud tingimustele;
· pakkuja peab tagama konfidentsiaalsuse, olema hankija suhtes lojaalne ning järgima advokaadi kutse-eetika nõudeid.

Pakkumuse esitamisega kinnitab pakkuja, et talle teadaolevalt ei esine huvide konflikti ega muid asjaolusid, mis takistaksid õigusabi osutamist hankijale. Kui pärast pakkumuse esitamist või raamlepingu täitmise ajal ilmneb huvide konflikt või selle esinemise võimalus, on teenusepakkuja kohustatud sellest hankijat viivitamata kirjalikult teavitama.
Pakkuja peab olema valmis teenuse osutamise käigus osalema nõupidamistel vastavalt vajadusele ja võimalustele nii advokaadibüroos kui ka hankija ruumides ning andma kiiret konsultatsiooni telefoni teel. 
Kui teenuse osutamine eeldab advokaadi kutsetegevust või esindusõigust, peab pakkuja tagama vastava pädevusega eksperdi kaasamise.
Teenusepakkuja kohustus on pidada arvestust osutatud teenuste üle kuni 15-minutilise (¼ tunni) täpsusega ning esitada igakuiselt osutatud teenuste aruandeid. Aruandes peavad sisalduma vähemalt andmed teenuse osutamiseks kulunud aja kohta (kuni 15-minutilise täpsusega), tööülesande lühikirjeldus või nimetus, mis võimaldab tellijal seostada tehtud töö konkreetse tellimusega, ning osutatud teenuse maksumus. 

4. Pakkumuse esitamine
Pakkumus tuleb esitada eesti keeles vabas vormis, kuid see peab sisaldama vähemalt järgmist teavet:
1. pakkuja nimi, registrikood ja kontaktandmed;
2. pakkuja peamised spetsialiseerumisvaldkonnad;
3. lühiülevaade varasemast kogemusest õigusteenuste või samaväärsete teenuste osutamisest või viide/link sellele;
4. teenust osutavate eksperdi või ekspertide CV-d või kogemuse kirjeldused (vabas vormis) või viide/link sellele
5. teenuse tunnihind (km-ta).

Kui pakkuja soovib teenushinda eristada lähtuvalt reageerimisajast, osutatava teenuse olemusest või muust kriteeriumist, siis tuua see pakkumuses välja koos selgitustega ning vastavate hindadega.

Pakkuja võib pakkumuses välja tuua ja kirjeldada tema poolt pakutava teenuse eripärad, näiteks reageerimiskiirus, tasuta infotunnid, osutatava teenuse hinnastamise mudel vms.

Pakkuja esitab teenuse ühe (1) tunni hinna eurodes, ilma käibemaksuta, kaks kohta pärast koma. Pakkumuse maksumus peab sisaldama kõiki teenuse osutamisega seotud kulusid. Pakkumuse maksumus peab olema lõplik. Nimetatud tunnihind on fikseeritud kogu raamlepingu täitmise ajaks, hankelepingu raames (tellimuse tegemise järgselt) on lubatud pakkumuses toodud maksumusi alandada.
Täiendavad teenuse osutamisega kaasnevad, kuid pakkujast mitte sõltuvad kulud (näiteks riigilõiv, sõidukulu, tõlkekulu jms) hüvitatakse vastavalt kokkuleppele hankija eelneval nõusolekul.

Pakkuja märgib pakkumuses, milline teave on pakkuja ärisaladus (kui on) ning põhjendab teabe ärisaladuseks määramist. Ärisaladusena ei või märkida pakkumuse maksumust. Hankija ei avalikusta pakkumuste sisu ärisaladusega kaetud osas ega vastuta ärisaladuse avaldamise eest osas, milles pakkuja ei ole seda ärisaladuseks märkinud. Pakkumus on konfidentsiaalne kuni pakkumuse edukaks tunnistamise otsuse tegemiseni. Pakkumuses sisalduvat teavet võib avalikustada üksnes riigihangete seaduses sätestatud juhtudel ja ulatuses.

Pakkumuse jõusolekuaeg peab olema vähemalt 60 kalendripäeva alates pakkumuse esitamisest. Hankijal on õigus teha pakkujale ettepanek pakkumuse jõusoleku tähtaega pikendada.

Ühispakkujate pakkumuse esitamisel loetakse, et raamlepingu täitmise eest vastutavad ühispakkujad solidaarselt. Ühispakkujad nimetavad hankemenetlusega ning raamlepingu sõlmimise ja täitmisega seotud toimingute tegemiseks endi seast volitatud esindaja, lisades pakkumusele volikirja vabas vormis.

Digitaalselt allkirjastatud pakkumused palume edastada hiljemalt 03.08.2026 kell 10.00 e-posti aadressile evelyn.velberk@integratsioon.ee. 
Pakkumus peab olema esitatud esindusõigust omava isiku poolt digitaalselt allkirjastatuna. Kui esinduse aluseks on volitus, esitatakse koos pakkumusega ka digitaalselt allkirjastatud volitus (vabas vormis).
Täiendavaid küsimusi saab esitada kuni 27.07.2026 kell 11:00 e-posti aadressil evelyn.velberk@integratsioon.ee. Küsimused ja vastused avaldatakse hankija kodulehel pakkumuskutse juures.

5. Pakkumuste hindamine ja raamlepingu partnerite valik
Hankija avab kõik tähtajaks esitatud pakkumused ning kontrollib esitatud pakkumuste vastavust pakkumuskutses sätestatud nõuetele. Hankijal on õigus küsida pakkujalt esitatud pakkumuse kohta täpsustavaid andmeid ja täiendavaid selgitusi.
Juhul kui pakkumus ei vasta pakkumuskutses esitatud tingimustele või kui pakkuja ei esita tähtajaks hankija nõutud selgitusi või kui pakkuja selgituste põhjal ei ole võimalik üheselt hinnata pakkumuse vastavust pakkumuskutses esitatud tingimustele, lükkab hankija pakkumuse tagasi. 

Hankija hindab kõiki vastavaks tunnistatud pakkumusi, arvestades eelkõige teenuse hinnastamist ning teenuse kirjelduses nimetatud valdkondade kaetust. Hankija eesmärk on sõlmida raamleping kuni kolme pakkujaga, valides majanduslikult soodsaimad pakkujad selliselt, et oleks tagatud võimalikult laialdane õigusteenuste valdkondade kaetus.
Hindamisel võib hankija arvestada muuhulgas järgmiste kriteeriumitega:
1. pakkuja erialane kogemus;
2. spetsialiseerumisvaldkonnad;
3. varasem kogemus avaliku sektori või sarnaste organisatsioonide nõustamisel;
4. reageerimiskiirus ja kättesaadavus;
5. teenuse tunnihind km-ta
6. teenuse hinnastamise erisuse (mudeli) olemasolu.

Hankija sõlmib õigusteenuse osutamiseks raamlepingud kuni kolme (3) pakkujaga, et tagada õigusteenuse kättesaadavus, piisav erialane spetsialiseerumine ning võimalus valida konkreetse juhtumi lahendamiseks sobivaima pädevusega partner. Kui vastavaks tunnistatud pakkumusi on esitatud vähem kui kolm, on hankijal õigus menetlus lõpetada.
Raamlepingu alusel tehtavad üksiktellimused loetakse hankelepinguteks. Raamleping ei kohusta hankijat teenust tellima ega taga teenusepakkujale minimaalset töömahtu. Raamleping võimaldab hankijal valida konkreetse ülesande täitmiseks sobivaima raamlepingu partneri.
Teenuse eeldatav kogumaksumus kõigi raamlepingu partnerite peale kokku on kuni 40 000 eurot ilma käibemaksuta. Raamleping sõlmitakse perioodiks: 24 kuud või kuni raamlepingu eeldatava maksimaalse maksumuse täitumiseni, olenevalt kumb tingimus saabub varem.
Tegemist on hinnangulise mahuga. Hankija ei taga teenuse tegelikku tellimist nimetatud mahus. Hankijal on õigus raamleping ennetähtaegselt lõpetada raamlepingus sätestatud tingimustel.

6. Kõigi pakkumuste tagasilükkamine ja hankemenetluse kehtetuks tunnistamine
Hankijal on õigus kõik esitatud või vastavaks tunnistatud pakkumused tagasi lükata igal ajal enne lepingu sõlmimist vastavalt RHS §-s 116 lg 1 sätestatule. Kõigi pakkumuste tagasilükkamisel teeb hankija sellekohase põhjendatud otsuse.
Hankija võib omal algatusel põhjendatud vajaduse korral hanke kehtetuks tunnistada. Põhjendatud vajaduseks võib olla eelkõige, kuid mitte ainult:
· kui tekib vajadus lepingu eset või mahtu olulisel määral muuta;
· kui hankemenetluse läbiviimise aluseks olevad tingimused on oluliselt muutunud ja seetõttu osutub lepingu sõlmimine mittevajalikuks või võimatuks;
· kui hankemenetluses ilmnenud ebakõlasid ei ole võimalik kõrvaldada ega menetlust seetõttu ka õiguspäraselt lõpule viia;
· kui hankija juhtimisorgan teeb otsuse, millest tulenevalt hankemenetluse korraldamine osutub võimatuks või kui toimub muudatus hankija tegevuseesmärkides ja prioriteetides või kui hanke toimumise ajal on hankijale saanud teatavaks asjaolud, mis välistavad või muudavad ebaotstarbekaks hankemenetluse lõpuleviimise pakkumuskutses sätestatud korras. 

